ኤጀንሲው የማለዳና ሌሊት ቀዝቃዛ የአየር ሁኔታ እንደሚቀንስ አስታወቀ
በአገሪቱ የተለያዩ አካባቢዎች ጥዋትና  ማታ ላይ የሚስተዋለው ቀዝቃዛማና ደረቃማ የአየር ሁኔታ እየቀነሰ እንደሚመጣ የብሔራዊ ሚቲዎሮሊጂ ኤጀንሲ አስታወቀ ። በኤጀንሲው  የአየር ትንበያና ቅድመ ማስጠንቀቂያ ጊዚያዊ ዳይሬክተር ወይዘሮ ጫሊ ደበሌ ለዋልታ እንደገለጹት ሰሞኑን በላሊና ክስተት ምክንያት በአብዛኛው የአገሪቱ  አካባቢዎች የተፈጠረው ቀዝቃዛና ደረቃማ የአየር ሁኔታ በጥር ወር እንደሚቀንስና ወደ መደበኛ ሁኔታ እንደሚመለስ  የትንበያ መረጃዎች ያመለክታሉ ።በአሁኑ ወቅት የተከሰተው ቀዝቃዛና ነፋሻማ የአየር ሁኔታ በተለይ በማለዳና በለሊት የሚስተዋል  መሆኑን  የጠቆሙት ወይዘሮ ጫሊ ክስተቱ በአገሪቱ ሰሜናዊ ምስራቅ፣ መካከለኛ ምስራቅና ደቡብ ደጋማ አከባቢዎች ላይ አይሏል ብለዋል ።በበጋ ወቅት ፀኃይ በደቡባዊ ንፍቀ ክበብ አካባቢ የምትገኝ በመሆኑ የሙቀት መጠን አነስተኛ እንደሚሆንና  በኤዢያ ሳይቤሪያ አካባቢ የተነሳው የተጠናከረ ከፍተኛ የአየር ግፊት የአረብ ባህረ ሰላጤን በማቋረጥ በኢትዮጵያ ላይ ደረቅና ቀዝቃዛማ የአየር ሁኔታ እንዲፈጠር አድርጓል ።እንደ ወይዘሮ ጫሊ ገለጻ የላሊና የአየር ሁኔታ ክስተት በበጋ ወቅት ደረቅና ቀዝቃዛማ ሁኔታን የሚፈጥርና  በክረምት ወቅት  ግን እርጥበትን የሚጨምር ነው ብለዋል ።ወቅቱ የመኸር የሰብል ምርት የሚሰበሰብበት እንደመሆኑ መጠን ቀዝቃዛ የአየር ሁኔታው አሉታዊ ተጽዕኖ እንዳያሳደር በባህላዊ  መንገድ የሙቀት መፍጠሪያ ዘዴዎች ጥቅም ላይ እንዲውሉ ጥሪ አቅርበዋል ። 